ઓક્ટોબર, 2017માં અમદાવાદ એરપોર્ટ પર મળસ્કે ૩.૫૫ વાગ્યે મુંબઈથી દિલ્હી જતી જેટ એરવેઝની ફ્લાઈટ 9W339નું અમદાવાદ એરપોર્ટ પર પ્રાયોરિટી લેન્ડિંગ કરાયું હતું. ફ્લાઈટના ટોઇલેટમાં ટીસ્યુ પેપરમાંથી મળેલા એક લેટરમાં ફ્લાઈટને P.O.K. (પાકિસ્તાન હસ્તકના કાશ્મીર) તરફ વાળી લેવી નહીંતર દિલ્હી એરપોર્ટ પર કાર્ગોમાં મૂકેલો બોમ્બ બ્લાસ્ટ થઈ જશે જેવી ધમકી લખી હતી. મુંબઈથી ઉડ્યાના અડધા જ કલાકમાં આ પત્ર મળ્યાની વાતથી દેશના ઉડ્ડયન વિભાગ સુધી દોડધામ મચી ગઈ હતી. વિમાનને ઈમરજન્સીમાં લેન્ડિંગ કરાવ્યાં બાદ પોલીસે શરૂ કરેલી તપાસના અંતે મૂળ ગુજરાતી અને મુંબઈમાં જ્વેલર્સ તરીકે વ્યાપાર કરતા બીરજુ સલ્લાની ધરપકડ ક્રાઇમ બ્રાન્ચે કરી હતી. તપાસમાં એવું ખુલ્યું કે, સલ્લાએ જેટ એરવેઝની દિલ્હી ઓફિસમાં P.R.O (પબ્લિક રિલેશન ઓફિસર) તરીકે કામ કરતી પ્રેમિકાને નોકરી છૂટી જાય માટે આખી જેટ એરવેઝ કંપની બંધ કરાવી દેવાના ઈરાદે આ પત્ર લખ્યો હતો.